
 15.3.2017
 BG
 Официален вестник на Европейския съюз
 L 69/18
 РЕГЛАМЕНТ ЗА ИЗПЪЛНЕНИЕ (ЕС) 2017/447 НА КОМИСИЯТА
 от 14 март 2017 година
 за разрешаване на употребата на препарат от Bacillus subtilis (DSM 5750) и Bacillus licheniformis DSM 5749 като фуражна добавка за свине майки, отбити прасенца, прасета за угояване, телета за отглеждане и пуйки за угояване и за изменение на регламенти (ЕО) No 1453/2004, (ЕО) No 2148/2004 и (ЕО) No 600/2005 (притежател на разрешението Chr. Hansen A/S)
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
 като има предвид, че:
 (1)
 В Регламент (ЕО) No 1831/2003 се предвижда разрешителен режим за добавките, предвидени за употреба при храненето на животните, и се посочват основанията и процедурите за предоставянето на такова разрешение. В член 10 от посочения регламент се предвижда извършването на повторна оценка на добавките, чиято употреба е разрешена съгласно Директива 70/524/ЕИО на Съвета (2).
 (2)
 В съответствие с Директива 70/524/ЕИО бе разрешена безсрочната употреба на препаратът от Bacillus subtilis (DSM 5750) и Bacillus licheniformis (DSM 5749) като фуражна добавка за: свине майки — с Регламент (ЕО) No 1453/2004 на Комисията (3), прасета за угояване и прасенца — с Регламент (ЕО) No 2148/2004 на Комисията (4), пуйки за угояване и телета — с Регламент (ЕО) No 600/2005 на Комисията (5). Впоследствие посоченият препарат беше вписан в Регистъра на фуражните добавки като съществуващ продукт в съответствие с член 10, параграф 1 от Регламент (ЕО) No 1831/2003.
 (3)
 В съответствие с член 10, параграф 2 от Регламент (ЕО) No 1831/2003 във връзка с член 7 от същия регламент беше подадено заявление за извършване на повторна оценка на препарата от Bacillus subtilis (DSM 5750) и Bacillus licheniformis (DSM 5749) като фуражна добавка за свине майки, прасенца, прасета за угояване, телета за отглеждане и пуйки за угояване. В съответствие с член 7 от посочения регламент заявлението беше подадено също така и за оценката на препарата за нов вид употреба във вода за пиене. Заявителят поиска посочената добавка да бъде класифицирана в категорията „зоотехнически добавки“. Посоченото заявление бе придружено от данните и документите, изисквани съгласно член 7, параграф 3 от Регламент (ЕО) No 1831/2003.
 (4)
 В становището си от 12 юли 2016 г. (6) Европейският орган за безопасност на храните („Органът“) заключи, че при предложените условия на употреба препаратът от Bacillus subtilis (DSM 5750) и Bacillus licheniformis (DSM 5749) не се отразява неблагоприятно върху здравето на животните и на човека, нито върху околната среда. Органът счете, че добавката може да подобри продуктивността на прасенца, прасета за угояване, свине майки и телета за отглеждане във фуражи и във вода за пиене. По отношение на употребата на добавката за пуйки за угояване бе направено заключението, че в две проучвания има данни за положителен ефект върху растежа и съотношението фураж/наддаване, а според трето проучване е установено значително